बी-505 पूर्वाशा च अ’ऊं कल्लमकल्ला रौह्‌न्नां। कुसै-कुसै बैठे-बैठे ध्यान औंदा, इ’यां बझोंदा जे एह् घर नेईं, इक चितकबरी ऐ, जां फ्ही चेतें दा च्हबच्चा जेह्‌दे च किस चीज़ां बस्ता पेई दियां न जि’न्दे उप्पर बीती दियें घटनाएं, दिक्खे दे चेह्‌रें, सुनेदे शब्दें दे भूत मंडरादे, सरसरांदें रौंह्‌दे न, मेरी चेतना च सिंजरे दे चेतें गी झुनकदे न, कुश्बै आखदे होन-‘पगड़, हां असें गी, शब्दें च, चेतें दे डोरें च परो हां असेंगी, कुसै निबन्ध दी थाली च परोस हां दुएं कन्नै बंडने लेई, की जे तेरियां अक्खियां मटोंदे’ गै, चेतना, दे चित्त होंदे गै, इ’नें फुर्र होई जाना ई, जां होई सकदा ऐ इस कोला पैह्‌लें गै, ज़ईफी करी, यादाशत दे कमजोर होई जने करी सदा लेई म्हिसी जाना ऐ ते च्हबच्चे दा मूंह् बन्द होई जाना ऐ। भूतें दे छौरे झलाके मारदे न, फ्ही लोप होई जंदे न, अ’ऊं कुसै होर कम्मै च लगी पौना, कोई कताब पढ़न लगी पौना, जां सेई जन्नां ते समां निकलदा जंदा ऐ।